Mette Kierkgaard (M), 2025-05-20:
Tak for ordet.
Storm P. sagde for mange herrens år siden efterhånden, faktisk længe før der var nogen, der hed sosu'er, og før der var noget, der hed helhedspleje eller lokalplejehjem, at ingenting kommer af ingenting, bortset fra lommeuld.
Store forandringer af vores samfund, store reformer, kulturændringer, måden at arbejde sammen på kommer heller ikke af ingenting, eller det kommer heller ikke af ord på papir.
Som flere ordførere har været inde på i dag, kræver det kontinuerligt fokus på implementering, på gennemførsel og viljen til at få det til at ske.
Det gælder selvfølgelig også for ældrereformen, som træder i kraft her om godt og vel en måneds tid.
Derfor vil jeg godt begynde min tale med at takke aftalepartierne, ordførerne fra SF, LA, Danmarksdemokraterne, De Radikale, Det Konservative Folkeparti, for at være dedikeret igennem hele arbejdet med ældrereformen, og jeg kan kun tilslutte mig det, der blev talt om i dag med passionerethed, med, at det er en gruppe, som brænder for ældreområdet, og som grundlæggende har et helt andet menneskesyn, og det er det, jeg synes kendetegner det grundlæggende værdisæt i den reform, vi har lavet.
Jeg vil også gerne takke for en god og engageret debat i dag, som også tydeligt viser, at vi alle sammen er virkelig optaget af at kunne få en værdighed og et helt andet menneskesyn til at være gældende i vores ældrepleje.
Og hvor er det så, vi står?
Den altoverskyggende gode nyhed er jo, at vi lever længere i Danmark.
Der var i 2024 godt 1,1 million danskere over folkepensionsalderen, og af dem har godt 320.000 fejret fødselsdag med 80 lys i lagkagen, og det er jo grundlæggende en god nyhed, og der er også en taknemlighed for det, som ordføreren for Radikale Venstre var inde på.
Jeg kan også godt genkende det her omkring betydningen af bedstemødre, det er i hvert fald en oplevelse, jeg også selv har haft.
Den anden gode nyhed er, at andelen, som har brug for pleje, er nogenlunde konstant.
Godt hver tiende ældre modtager hjemmehjælp.
Det betyder så også på den anden side, at knap ni ud af ti af de ældre, der bor i eget hjem, faktisk klarer sig selv.
Det var ordføreren for Alternativet også inde på, altså at det er en gruppe, som er utrolig vigtig at fokusere på, for det er nemlig ganske rigtigt, at langt, langt størstedelen i vores samfund, hr. Per Larsen var også inde på det, er raske ældre, som er en livskilde til frivillighed og sammenhold.
Men ser vi på ældreredegørelsen, er der også tal deri, som viser, at godt og vel 84 pct. af de ældre, som modtager personlig pleje, er tilfredse eller meget tilfredse, mens alene godt og vel 6 pct. er utilfredse eller meget utilfredse.
Vi skal selvfølgelig bestræbe os på, som fru Maria Durhuus også var inde på, at gøre det endnu bedre for alle, for bag hvert enkelt tal er der et helt menneske, som selvfølgelig skal mødes med nærvær og relationer.
Og god kvalitet tror jeg er en forudsætning for en bæredygtig ældrepleje, og den gode kvalitet indebærer også at kunne leve op til de forventninger, som der er i fremtiden.
Jeg vil igen sige tak til aftalekredsen, for det er det, der faktisk har været et kernestærkt fokus på i hele forhandlingerne omkring aftalen, altså at vi skal have kvalitet i vores offentlige og private ældrepleje.
Dem, der skal have kvalitet, er de ældre, og derfor er jeg også glad for, at vi i forbindelse med ældrereformen for første gang nogen sinde faktisk har besluttet at spørge både alle modtagere af hjemmehjælp og beboere på plejehjem om deres syn på den hjælp, de får.
De undersøgelser er lige ved at være færdige, og dem glæder jeg mig til at dele med jer og diskutere med jer, når de ligger klar.